Лямін Ямаль

**Лямін Ямаль Насраўі Эбана** (;  13 ліпеня 2007 году) — гішпанскі футбаліст, правы ўінгер клюбу «Барсэлёна» і нацыянальнай зборнай Гішпаніі. Зважаецца адным з найлепшых маладых талентаў у сьвеце. Мае мараканскае і экватарыяльнагвінэйскае паходжаньне.

## Кар’ера
### Клюбная
Ямаль у веку шасьці гадоў трапіў у акадэмію «Барсэлёны», вядомую як Ля-Масія, пасьля прагляду. Ужо хутка ён пачаў зважаецца як адзін з найгалоўных талентаў акадэміі, то бок гулец трапіў у каманду да 19 гадоў ужо ў сэзоне 2022—2023 гадоў. Улетку 2022 году Ямаль поруч зь іншымі маладымі выхаванцамі быў запрошаны Чаві ў падрыхтоўчы лягер першай каманды. Паводле зьвестак, маладзён уразіў галоўнага трэнэра.

Футбаліст дэбютаваў у асноўнай камандзе «Барсэлёны» 29 красавіка 2023 году, замяніўшы Гаві на 83-й хвіліне пераможнага матчы Ля Лігі супраць «Бэтысу». За некалькі хвілін маладзён зрабіў адзін стрэл у браму былога галкіпэра «Барсэлёны» Кляўдыё Брава і стаў ня толькі пятым наймаладзейшым гульцом у гісторыі Ля Лігі, згуляўшы матчы ў веку 15 гадоў, 9 месяцаў і 16 дзён, але таксама наймаладзейшым гульцом першай каманды «Барсэлёны» пасьля 15-гадовага Арманда Сажы, які ўсталяваў рэкорд яшчэ ў 1922 годзе. Свой першы матч ад пачатку Ямаль згуляў у складзе клюбу 20 жніўня 2023 году, калі каталёнцы прымалі «Кадыс». У свой наступны матч гулец быў абраны футбалістам матчу, пасьля таго як дапамог Гаві і Робэрту Левандоўскаму ўлучыць мячы ў браму «Вільярэалу». Напружаны матч скончыўся зь лікам 4:3 на карысьць барсэлёнцаў. 19 верасьня гулец запачаткаваў выступы ў Лізе чэмпіёнаў, зьявіўшыся ў матчы супраць «Антвэрпэну». 2 кастрычніка Ямаль склаў новую працоўную дамову, а кошт ягонага выкупу павялічыўся да 1 мільярда эўра. Праз амаль тыдзень гішпанец адзначыўся голам у браму «Гранады». У 16 гадоў Лямін пераўзвысіў некалькі рэкордаў цягам сэзону, згуляўшы 50 матчаў ва ўсіх спаборніцтвах.

26 кастрычніка ў веку 17 гадоў і 105 дзён хлопец стаў самым маладым бамбардзірам у гісторыі Эль-Клясыка, правёўшы трэці гол у пераможным матчы супраць мадрыдзкага «Рэалу» (4:0). 30 красавіка Ямаль згуляў свой 100-ы матч за клуб у паўфінальным матчы Лігі чэмпіёнаў супраць мілянскага «Інтэру». Ён адзначыўся голам у нічыйным матчы зь лікам 3:3 і быў высока ацэнены трэнэрам «Інтэру» Сымонэ Індзагі, які назваў Ямаля фэномэнам, які нараджаецца раз на 50 гадоў. У 2025 годзе ён быў другім прэтэндэнтам на «Залаты мяч». 27 траўня 2025 года гулец пагадзіўся скласьці свой першы доўгатэрміновы кантракт з «Барсэлёнай», які мусіў быць складзены ў дзень ягонага поўналецьця і павязваў яго з клюбам да 30 чэрвеня 2031 году. Паводле выданьня «Athletics» ён мог стаць адным з самых высокааплатных гульцоў «Барсэлёны». 16 ліпеня на імпрэзе падпісаньня кантракту Ямалу ўручылі кашулю з нумарам 10, якая была вызваленая пасьля сыходу ў арэнду Ансу Фаці ў «Манака». 16 жніўня ў першым матчы сэзону Ля Лігі супраць «Мальёркі» маладзён правёў свой першы гол за «Барсэлёну» у кашулі зь дзясяткай на сьпіне.

### Міжнародная
Ямаль прыцягваўся да матчаў зборных Гішпаніі розных узростаў. У 2023 годзе ён быў адным з ключавых гульцоў у складзе зборнай Гішпаніі да 17 гадоў на чэмпіянаце Эўропы сярод юнакоў. Футбаліст забіў чатыры галы на турніры, але зборная была выбітая французамі ў паўфінале першынства. 1 верасьня 2023 году, то бок у веку 16 гадоў і 50 дзён, Лямін атрымаў свой першы міжнародны выклік у нацыянальную зборную Гішпаніі на адборачныя матчы чэмпіянату Эўропы 2024 году супраць зборных Грузіі і Кіпру. 8 верасьня гулец дэбютаваў у кашулі нацыянальнай зборнай, адзначыўшыся ўлучыным голам на 74-й хвіліне матчу ў браму зборнай Грузіі. 7 чэрвеня 2024 году ён быў абраны ў склад зборнай на сам турнір. 15 чэрвеня гулец дэбютаваў на чэмпіянаце Эўропы ў матчы супраць зборнай Харватыі, стаўшы наймаладзейшым гульцом у веку 16 гадоў і 338 дзён, пабіўшы папярэдні рэкорд паляка Кацпэра Казлоўскага.

## Дасягненьні
**«Барсэлёна»**:
* Чэмпіён Гішпаніі: 2023, 2025
* Уладальнік Кубка Гішпаніі: 2025
* Уладальнік Супэркубка Гішпаніі: 2025, 2026

**Гішпанія**:
* Чэмпіён Эўропы: 2024

## Крыніцы

## Вонкавыя спасылкі
* 
* 
* 

Катэгорыя:Гішпанскія футбалісты